Fyrsti í aðventu er handan við hornið og því tilvalið að byrja að huga að fyrstu skreytingunum og finna til kertastjaka eða krans fyrir aðventukertin . Ég er hrifin af því að nýta það sem til er og eiga margir þegar til 4 arma kertastjaka sem notaður er allan ársins hring og því tilvalið að nota hann á aðventunni líka og bæta við greinum og smá jólapunti . Þessar hugmyndir hér að neðan eiga eingöngu að veita innblástur og hægt er að gera mikið af fallegu heimatilbúnu aðventuskrauti , ég tala nú ekki um ef börnin fá að vera með ♡ Dagatal ! Þetta hér að ofan er frá Ferm Living en svona “ vasa ” dagatöl fást einnig frá fleiri merkjum og einnig hægt að búa til sjálf , hér er hægt að koma fyrir litlum pökkum , happaþrennum , miðum með hugmyndum af samveru og slíkt . Eða einfaldlega konfektmolum fyrir fjölskylduna . Einföld og skemmtileg hefð sem leysir af hólmi dóta eða súkkulaðikrakkadagatölin sem eru minna spennandi í hugum margra … Kertastjakinn sem ég nota á aðventunni er hvítur Nappula frá iittala * gjöf * sem ég eignaðist síðustu jól og finnst fallegt að skreyta með greinum og ýmsu sem fellur til . Klassísk hönnun sem hentar einnig allan ársins hring og um að gera að nota stjakana ekki aðeins á jólunum . Kubus stjakinn prýðir mörg íslensk heimili og því tilvalinn til að skreyta fyrir aðventuna . Látlausar og einfaldar pappírsstjörnur eru vinsælar til jólaskreytinga . Má m.a. finna slíkar hjá Dimm , Snúrunni , Fakó og í fl. verslunum . Fallegt aðventukerti í Kubus skál skreytt mosa og könglum . Lítið jólatré í vasa er dásamlega fallegt jólapunt , stundum er einfalt hreinlega best . Grænar greinar í blómavasa er eitthvað sem hentar flestum – líka þeim sem eru lengi að detta í jólagírinn ! Sjá hvað þetta kemur vel út í klassískum iittala vasa . Einfalt og ilmandi aðventukerti frá Ferm Living , hér er hægt að krossa yfir dagana og telja til jóla . Ég elska jóla ilmkerti og hef vanið mig á að eiga amk frá Skandinavisk og Urð sem eru uppáhalds ilmirnir mínir . Þetta að ofan er líka mjög gott . Hýasintur , útilukt og feldur á pallinn eða svalirnar ♡ Stjaki frá Haf Studio er klassísk hönnun og einn af fáum íslenskum kertastjökum sem henta vel fyrir aðventuna . Jólalínan frá Finnsdóttir ( núna aðeins Dottir ) , er í miklu uppáhaldi og hef ég gaman af því að safna þessum jóladýrum . Fást í Snúrunni . Látlaus kertahringur sem má einnig hengja upp með böndum , hann er frá Ferm Living . Jólatrén frá Ker ( áður Postulína ) eru í uppáhaldi hjá mér , ég á þegar nokkur hvít og amk eitt svart ( þarf að finna til jólakassann minn og telja haha ) og það væri gaman að bæta við í ár gráum . Fást hjá Guðbjörgu í Ker og í Haf store . Grænn krans er ómissandi að margra mati á aðventunni og hægt að útbúa slíkan í endalausum útfærslum . Litlir úr grænum greinum til að hengja í glugga , vafna flauelskransa á hurðina eða stærðarinnar lifandi grenikrans í stofuna . Þetta er auðveldara en það lítur út fyrir að vera – ég lofa . Greni , klippur , vír og voila !